28 “Haeba ruri u mamela lentsoe la Jehova Molimo oa hao ka hore u ele hloko ho phetha litaelo tsohle tsa hae tseo ke u laelang tsona kajeno,+ ka sebele le Jehova Molimo oa hao o tla u phahamisetsa ka holim ’a lichaba tse ling tsohle tsa lefatše.+ 2 Litlhohonolofatso tsena tsohle li tla tla holim ’a hao ’me li u fihlele,+ hobane u ntse u mamela lentsoe la Jehova Molimo oa hao: 3 “U tla hlohonolofatsoa motseng,+ ’me u tla hlohonolofatsoa tšimong.+ 4 “Litholoana tsa mpa+ ea hao li tla hlohonolofatsoa le litholoana tsa naha ea hao le litholoana tsa phoofolo ea hao e ruuoang,+ namane ea khomo ea hao le se tsoetsoeng ke mohlape oa hao.+ 5 “Baskete+ ea hao e tla hlohonolofatsoa le sekotlolo sa hao seo ho lubeloang ho sona.+ 6 “U tla hlohonolofatsoa ha u kena, ’me u hlohonolofatsoe ha u tsoa.+ 7 “Jehova o tla etsa hore lira tsa hao tse u tsohelang matla li hlōloe ka pel’a hao.+ Li tla u futuhela ka tsela e le ’ngoe, empa li tla baleha ka pel’a hao ka litsela tse tharo.+ 8 Jehova o tla laela hore ho be le tlhohonolofatso lipolokelong tsa hao tsa phepelo+ le mosebetsing o mong le o mong oa hao,+ ’me ka sebele o tla u hlohonolofatsa naheng eo Jehova Molimo oa hao a u fang eona. 9 Jehova o tla u tiisa joaloka sechaba sa hae se halalelang,+ feela joalokaha a u hlapanyelitse,+ kahobane u ntse u boloka litaelo+ tsa Jehova Molimo oa hao, ’me u tsamaile litseleng tsa hae. 10 Lichaba tsohle tsa lefatše li tla lokela ho bona hore u bitsitsoe ka lebitso la Jehova,+ ’me ruri li tla u tšaba.+ 11 “Hape Jehova o tla etsa hore u ateloe haholo ke litholoana tsa mpa ea hao+ le litholoana tsa liphoofolo tsa hao tse ruiloeng le litholoana tsa naha+ ea hao, naheng eo Jehova a hlapanyelitseng baholo-holo ba hao hore o tla u fa eona.+ 12 Jehova o tla u bulela ntlo ea hae e molemo ea polokelo, maholimo, hore a fane ka pula naheng ea heno ka nako ea eona+ le ho hlohonolofatsa mosebetsi o mong le o mong oa letsoho la hao;+ ’me ka sebele u tla alima lichaba tse ngata, le hoja uena u ke ke ua alima+ letho. 13 Jehova o tla u beha hloohong eseng mohatleng; u tla ba ka holimo+ feela, u ke ke ua ba ka tlaase, kahobane u ntse u mamela litaelo+ tsa Jehova Molimo oa hao, tseo ke u laelang tsona kajeno hore u li boloke ’me u li phethe. 14 U se ke ua kheloha mantsoe ’ohle ao ke le laelang ’ona kajeno, ua ea ka ho le letona kapa ka ho le letšehali,+ hore u latele melimo e meng ho e sebeletsa.+ 15 “Etlare haeba u sa mamele lentsoe la Jehova Molimo oa hao ka hore u ele hloko ho phetha litaelo tsohle tsa hae le litaelo tsa hae tse hlomamisitsoeng tseo ke u laelang tsona kajeno, le bomalimabe bona bohle bo tla tla holim ’a hao ’me bo u fihlele:+ 16 “U tla rohakoa motseng,+ ’me u rohakoe tšimong.+ 17 “Baskete+ ea hao e tla rohakoa le sekotlolo sa hao seo ho lubeloang ho sona.+ 18 “Litholoana tsa mpa+ ea hao li tla rohakoa le litholoana tsa naha ea hao,+ namane ea khomo ea hao le se tsoetsoeng ke mohlape oa hao.+ 19 “U tla rohakoa ha u kena, ’me u rohakoe ha u tsoa.+ 20 “Jehova o tla u romela thohako,+ pherekano+ le khalemelo e matla+ mosebetsing o mong le o mong oa hao oo u lekang ho o phetha, ho fihlela u felisitsoe ’me u timetse ka potlako, ka lebaka la bobe ba liketso tsa hao kahobane u mphuraletse.+ 21 Jehova o tla etsa hore lefu la seoa le u khomarele ho fihlela a u felisitse naheng eo u tlang ho e rua.+ 22 Jehova o tla u otla ka lefuba+ le feberu e chesang le ho ruruha ho bohloko le mocheso oa feberu le sabole+ le komello+ le phori,+ ’me ka sebele li tla u lelekisa ho fihlela u timetse. 23 Maholimo a hao a holim ’a hlooho ea hao le ’ona a tla fetoha koporo, ’me lefatše le ka tlas’a hao le fetohe tšepe.+ 24 Jehova o tla fana ka phofo le lerōle e le pula naheng ea heno. Li tla theohela ho uena li tsoa leholimong ho fihlela u felisitsoe. 25 Jehova o tla etsa hore u hlōloe ka pel’a lira tsa hao.+ U tla li futuhela ka tsela e le ’ngoe, empa u tla li baleha ka litsela tse supileng; u tla fetoha ntho e tšosang ho mebuso eohle ea lefatše.+ 26 Setopo sa hao se tla fetoha lijo tsa sebōpuoa se seng le se seng se fofang sa maholimo le phoofolo ea naha, ho se ea etsang hore li thothomele.+ 27 “Jehova o tla u otla ka mathopa a Egepeta+ le ho ruruha ha methapo ea ka morao le lekhoekhoe le lekhopho letlalong, tse ke keng tsa fola. 28 Jehova o tla u otla ka bohlanya+ le ho se bone+ le ho ferekana ha pelo.+ 29 U tla fetoha ea phopholetsang har’a motšehare, feela joalokaha sefofu se phopholetsa lefifing,+ ’me u ke ke ua atlehisa litsela tsa hao; u tla fetoha eo kamehla a etsetsoang bolotsana le ea tlatlapuoang, ho se ea u pholosang.+ 30 U tla lebeletsa mosali, empa monna e mong o tla mo beta.+ U tla haha ntlo, empa u ke ke ua lula ho eona.+ U tla lema serapa sa morara, empa u ke ke ua qala ho se sebelisa.+ 31 Poho ea hao e tla hlajoa ka pel’a mahlo a hao—empa u ke ke ua ja letho la eona. Esele ea hao e tla nkoa ka tlatlapo ka pel’a sefahleho sa hao—empa e ke ke ea khutlela ho uena. Linku tsa hao li tla fuoa lira tsa hao—empa u ke ke ua ba le mopholosi.+ 32 Bara ba hao le barali ba hao ba tla fuoa batho+ ba bang mahlo a hao a ntse a talimile ’me a ba hloloheloe kamehla—empa matsoho a hao a tla hloka matla.+ 33 Sechaba seo u sa se tsebeng se tla ja litholoana tsa naha ea heno le sohle se hlahisoang ke uena;+ ’me u tla fetoha eo kamehla a etsetsoang bolotsana le ea hateletsoeng.+ 34 Ka sebele u tla hlantšoa ke ho bona seo mahlo a hao a tla se bona.+ 35 “Jehova o tla u otla ka lethopa le bolaeang mangoleng ka bobeli le maotong ka bobeli, le ke keng la fola, ho tloha bohatong ba leoto ho ea har’a hlooho.+ 36 Jehova o tla u tsamaisa+ hammoho le morena+ oa hao eo u mo behileng hore a u okamele a u ise sechabeng seo u sa se tsebeng, uena kapa baholo-holo ba hao; moo u tla lokela ho sebeletsa melimo e meng, ea lehong le ea lejoe.+ 37 U tla fetoha ntho e makalloang,+ polelo ea maele+ le nyeliso har’a lichaba tsohle tseo Jehova a tla u isa ho tsona. 38 “U tla isa peō e ngata tšimong, empa u tla bokella ho honyenyane,+ hobane tsie e tla e ja.+ 39 U tla lema lirapa tsa morara ’me ka sebele u hlaole, empa u ke ke ua noa veine ’me u ke ke ua bokella letho,+ hobane sebōkō se tla o ja.+ 40 U tla ba le lifate tsa mohloaare naheng eohle ea hao, empa u ke ke ua itlotsa ka oli, hobane mehloaare ea hao e tla hlohloreha.+ 41 U tla tsoala bara le barali, empa ba ke ke ba tsoela pele e le ba hao, hobane ba tla ea kholehong.+ 42 Lifate tsohle tsa hao le litholoana tsa naha ea hao li tla ruuoa ke likokoanyana tse phuphuselang. 43 Mojaki ea har’a lōna o tla ’ne a u phahamele haholoanyane, ha uena—u ntse u theohela tlaase-tlaase.+ 44 Ke eena ea tla u alima, empa uena—u ke ke ua mo alima letho.+ E tla ba hlooho, empa uena—u tla ba mohatla.+ 45 “Ka sebele lithohako+ tsena tsohle li tla tla holim ’a hao ’me li u phehelle ’me li u fihlele ho fihlela u felisitsoe,+ kahobane ha ua ka ua mamela lentsoe la Jehova Molimo oa hao ka hore u boloke litaelo tsa hae le litaelo tsa hae tse hlomamisitsoeng tseo a u laetseng tsona.+ 46 Li tla ’ne li be ho uena le bana ba hao e le pontšo le limakatso ho isa nakong e sa lekanyetsoang,+ 47 ka lebaka la hore ha ua ka ua sebeletsa Jehova Molimo oa hao ka thabo le ka pelo e nyakaletseng+ ka lebaka la bongata ba ntho e ’ngoe le e ’ngoe.+ 48 U tla lokela ho sebeletsa lira+ tsa hao tseo Jehova a tla li romela khahlanong le uena ka tlala+ le lenyora le tlhobolo le ho hloka ntho e ’ngoe le e ’ngoe; ka sebele o tla beha joko ea tšepe molaleng oa hao ho fihlela a u felisitse.+ 49 “Jehova o tla hlahisa khahlanong le uena sechaba se hōle haholo,+ ho tloha pheletsong ea lefatše, feela joalokaha ntsu e fofa,+ sechaba seo u ke keng ua utloisisa puo ea sona,+ 50 sechaba se sefahleho se bohale bo tšosang,+ se ke keng sa ba leeme ho motho ea tsofetseng kapa sa bontša mohau ho mohlankana.+ 51 Ka sebele se tla ja litholoana tsa liphoofolo tsa lōna tse ruuoang le litholoana tsa naha ea lōna ho fihlela le felisitsoe,+ ’me se ke ke sa u siela lijo-thollo, veine e ncha kapa oli, namane ea khomo ea hao kapa se tsoetsoeng ke mohlape oa hao, ho fihlela se u timelitse.+ 52 Se tla u lika-liketsa ka har’a liheke tsohle tsa hao ho fihlela marako a hao a phahameng le a etselitsoeng liqhobosheane ao le a tšepileng a oela naheng eohle ea hao, e, ka sebele se tla u lika-liketsa ka har’a liheke tsohle tsa hao naheng eohle ea hao, eo Jehova Molimo oa hao a u fileng eona.+ 53 Joale u tla lokela ho ja litholoana tsa mpa ea hao, nama ea bara ba hao le barali ba hao,+ bao Jehova Molimo oa hao a u fileng bona, ka lebaka la bothata le khatello eo sera sa hao se tla u pota-pota ka eona. 54 “Ha e le monna ea sa tieang le ea tetemang har’a lōna, leihlo+ la hae le tla sekamela bobeng ho mor’abo le mosali oa hae ea ratehang le bara ba hae ba setseng bao a nang le bona, 55 e le hore a se ke a ba fa letho nameng ea bara ba hae eo a tla e ja, hobane ho hang a se na letho le mo saletseng ka lebaka la bothata le khatello eo sera sa hao se tla u pota-pota ka eona ka har’a liheke+ tsohle tsa hao. 56 Ha e le mosali ea sa tieang le ea tetemang har’a lōna eo ho seng mohla a kileng a leka ho beha bohato ba leoto la hae fatše ka lebaka la ho ba le tloaelo ea ho tetema le ka lebaka la ho se tiee,+ leihlo la hae le tla sekamela bobeng ho monna oa hae ea ratehang le mora oa hae le morali oa hae, 57 esita le ho thari ea hae e tsoang pakeng tsa maoto a hae le ho bara ba hae bao a ba belehileng,+ hobane o tla ba ja sephiring ka lebaka la ho hloka ntho e ’ngoe le e ’ngoe ka lebaka la bothata le khatello eo sera sa hao se tlang ho u pota-pota ka eona ka har’a liheke tsa hao.+ 58 “Haeba u sa ele hloko hore u phethe mantsoe ’ohle a molao ona a ngotsoeng bukeng+ ena e le hore u tšabe lebitso lena le khanyang+ le le tšabehang,+ la Jehova,+ Molimo oa hao, 59 ka sebele Jehova o tla boela a etse hore likotlo tsa hao le likotlo tsa bana ba hao li be boima ka ho khethehileng, likotlo tse khōlō le tse tšoarellang halelele,+ le maloetse a bolaeang le a tšoarellang halelele.+ 60 Ruri o tla khutlisetsa ho uena mafu ’ohle a Egepeta ao u ileng ua a tšaba, ’me ka sebele a tla u khomarela.+ 61 Hape, boloetse leha e le bofe le kotlo leha e le efe e sa ngoloang bukeng ena ea molao, Jehova o tla li tlisa holim ’a hao ho fihlela u felisitsoe. 62 Le tla siuoa le fokola haholo ka palo,+ le hoja le le bangata joaloka linaleli tsa maholimo,+ hobane ha lea ka la mamela lentsoe la Jehova Molimo oa lōna. 63 “Feela joalokaha Jehova a thabetse hore a le etse se molemo le ho le atisa,+ Jehova o tla thabela hore a le timetse le ho le felisa;+ le tla tlosoa naheng eo le eang ho e rua.+ 64 “Ka sebele Jehova o tla le hasanya har’a lichaba tsohle ho tloha pheletsong e ’ngoe ea lefatše ho ea pheletsong e ’ngoe ea lefatše,+ ’me moo le tla lokela ho sebeletsa melimo e meng eo le sa kang la e tseba, lōna kapa baholo-holo ba lōna, ea lehong le lejoe.+ 65 Le ke ke la lula ka boiketlo+ har’a lichaba tseo, leha e le hore ho tla ba le sebaka sa phomolo bakeng sa bohato ba maoto a lōna; Jehova o tla le fa lipelo tse thothomelang+ le mahlo a felloang ke matla+ le meea e felloang ke tšepo. 66 Ka sebele le tla ba kotsing e khōlō ka ho fetisisa ea bophelo ba lōna ’me le tšohe bosiu le motšehare, ’me le ke ke la tiiseha ka bophelo ba lōna.+ 67 Hoseng le tla re, ‘Hoja ebe ke mantsiboea!’ ’me mantsiboea le tla re, ‘Hoja ebe ke hoseng!’ ka lebaka la tšabo ea lipelo tsa lōna eo le tla ba le eona ka lebaka la pono ea mahlo a lōna eo le tla e bona.+ 68 Ka sebele Jehova o tla le khutlisetsa Egepeta ka likepe ka tsela eo ke itseng ho lōna ka eona, ‘Ha le sa tla hlola le e bona hape,’+ ’me le tla lokela ho ithekisetsa lira tsa lōna hore le be makhoba le makhabunyane,+ empa ho ke ke ha e-ba le ea rekang.”